b'\n_START_ARTICLE_\nRuskuaispussi\n_START_PARAGRAPH_\nRuskuaispussi (lat. saccus vitellinus ) on alkion ulkopuolinen rakenne. Linnuille, matelijoille, haille, luukaloille ja primitiivisille nis\xc3\xa4kk\xc3\xa4ille ruskuaispussi tarjoaa ravintoa koko siki\xc3\xb6n kehityksen ajan. Muilla nis\xc3\xa4kk\xc3\xa4ill\xc3\xa4 ruskuaispussin merkitys on hieman toisenlainen. Eli\xc3\xb6ill\xc3\xa4, joilla ei ole keltuaista, ruskuaispussi sis\xc3\xa4lt\xc3\xa4\xc3\xa4 muuta nestett\xc3\xa4.  T\xc3\xa4m\xc3\xa4n takia on ollut paljon erimielisyytt\xc3\xa4 siit\xc3\xa4, pit\xc3\xa4isik\xc3\xb6 t\xc3\xa4t\xc3\xa4 rakennetta kutsua ruskuaispussiksi.\n_START_SECTION_\nYleist\xc3\xa4\n_START_PARAGRAPH_\nIhmisell\xc3\xa4 ruskuaispussi muodostuu 2\xe2\x80\x933 viikon i\xc3\xa4ss\xc3\xa4 hypoblastista  ennen istukan muodostumista. Ruskuaispussin koko on 3\xe2\x80\x936 mm. Suurimmillaan se on 10. raskausviikolla, jonka j\xc3\xa4lkeen se surkastuu ja tilalle muodostuu istukka. Ruskuaispussia voidaan kuvantaa ultra\xc3\xa4\xc3\xa4nell\xc3\xa4.\n_START_SECTION_\nRakenne\n_START_PARAGRAPH_\nRuskuaispussi on nis\xc3\xa4kk\xc3\xa4ill\xc3\xa4 kaksiosainen. Uloimpana on parietaalinen ruskuaispussi, joka koostuu kahdesta solukerroksesta: troftoblastista ja parietaalisesta endotermist\xc3\xa4. Parietaalinen ruskuaispussi on kosketuksissa kohdun sein\xc3\xa4m\xc3\xa4\xc3\xa4n. Viskeraalinen ruskuaispussi sijaitsee parietaalisen pussin sis\xc3\xa4ll\xc3\xa4. Se on muodostunut alkion ulkopuolisesta mesodermist\xc3\xa4 ja viskeraalisesta endotermist\xc3\xa4.\n_START_SECTION_\nTeht\xc3\xa4v\xc3\xa4t\n_START_PARAGRAPH_\nParietaalisen ruskuaispussin teht\xc3\xa4v\xc3\xa4n\xc3\xa4 on suojata alkiota ja s\xc3\xa4\xc3\xa4dell\xc3\xa4 \xc3\xa4idin kudoksista per\xc3\xa4isin olevien aineiden diffuusiota alkioon. Alkion kehityksen alkuvaiheessa viskeraalisella ruskuaispussilla on t\xc3\xa4rke\xc3\xa4 teht\xc3\xa4v\xc3\xa4 ravinteiden, kaasujen ja j\xc3\xa4tteiden vaihdossa \xc3\xa4idin ja alkion v\xc3\xa4lill\xc3\xa4.  Viskeraalisessa ruskuaispussissa kehittyv\xc3\xa4t my\xc3\xb6s varhaiset verisolut sek\xc3\xa4 siki\xc3\xb6aikainen hemoglobiini . Ruskuaispussin sis\xc3\xa4ll\xc3\xa4 on my\xc3\xb6s itusoluja, jotka ovat varhaisia lis\xc3\xa4\xc3\xa4ntymissoluja. Itusolut vaeltavat lis\xc3\xa4\xc3\xa4ntymiselimiin viidennell\xc3\xa4 viikolla._NEWLINE_Alkio kasvaa nopeasti 3\xe2\x80\x934 viikon i\xc3\xa4ss\xc3\xa4, mink\xc3\xa4 seurauksena litte\xc3\xa4 alkio poimuttuu. T\xc3\xa4m\xc3\xa4n seurauksena osa ruskuaispussista siirtyy alkion sis\xc3\xa4\xc3\xa4n ruoansulatuskanavan limakalvoon muodostaen vatsa- ja rintaontelon.'